Кудрявцева, Раисия Алексеевна

Раисия Алексеевна Кудрявцева (, РСФСР, Марий АССР, Маскасола кундем, Шеклянур ял) — марий йылмызе, шанчызе, туныктышо, филологий шанче кандидат (1987), доцент (2002), филологий шанче доктор (2009), профессор (2012), Россий Федерацийын кӱшыл профессионал туныктышын почётан пашаеҥже (2012), Марий Эл Республикысе шанчын сулло пашаеҥже (2020), Россий Федерацийын кӱшыл школын сулло пашаеҥже (2024).
Илыш корныжо.
Раисия Кудрявцева 1958 ийын вӱдшор тылзын 5-ше кечынже Марий АССР Маскасола кундем Шеклянур ялеш шочын. 
1973 ийыште кандаш классан Шеклянур школым, 1975 ийыште Руэмысе кыдалаш школым, 1979 ийыште Н.К. Крупская лӱмеш Марий кугыжаныш педагогике институтын  историй-филологий факультетшым тунем пытарен.
1979-1980 ийлаште Маскасола кундемысе Кӱшнур кыдалаш школышто руш йылме да литератур туныктышылан пашам ыштен.
1980-1993 ийлаште Н.К. Крупская лӱмеш Марий кугыжаныш педагогике институтышто историко-филологический факультетыште руш да йот литератур (вараже - литератур) кафедрыште ассистентлан, кугурак туныктышылан да доцентлан ышта.
1993-1999 ийлаште Россий Федерацийын туныктыш Министерствыже пелен улшо Образованийын национальный проблеме-влакшым шымлыме институтын Марий филиалыште вуйлатыше лиеш. 
1994-2004 ийлаште Марий туныктыш институтын ректоржо лийын.
2004-2008 ийлаште Н.К. Крупская лӱмеш Марий кугыжаныш педагогике институтын гуманитарный факультетыште литератур кафедрыште доцентлан пашам ыштен.
2008-2010 ийлаште – Марий кугыжаныш университетыште филологий да журналистике факультетыште руш да йот литератур кафедрын доцентше. 2010-2013 ийлаште Марий кугыжаныш университетыште финно-угор институтын директоржо лийын. 2013 ий гыч Марий кугыжаныш университетын финн-угор да  таҥастарыме филологий кафедрын профессоржылан пашам ышта.
1984-1987 ийлаште Н.К. Крупская лӱмеш Москосо педагогике институтышто совет литератур кафедре пелен аспирантурышто тунемын. 1987 ийыште тиде институт пелен диссертаций советыште«Советский историко-военный роман 60-80-х годов (Д. Гусаров, С. Дангулов, И. Стаднюк)» темылан кандидатлык диссертацийым арален (шанче вуйлатышыже – филологий шанче доктор, профессор М.В. Минокин). 
2005-2008 ийлаште И.Н. Ульянов лӱмеш Чуваш кугыжаныш университетыште чуваш да таҥастарыме литературоведений кафедре пелен докторантурышто тунемын. 2009 ийыште тиде университетыште «Генезис и динамика поэтики марийского рассказа в контексте литератур народов Поволжья» темылан докторлык диссертацийым арален (шанче консультантше – филологий шанче доктор, профессор В.Г. Родионов).
«Марий краеведений: школышто кучылтмо опыт да перспективе» (Гордеев Ф.И. да Кудрявцева Л.Н.  дене пырля – 1994 ий гыч 2004 ий марте ), «Марий да таҥастарыме филологийын актуал проблемыже-влак»  (2014 - 2022) кажне ийын эртаралтше шанче да практике конференций-влакын авторжо да организаторжо. 2010-2013 ийлаште Финн-угор университет-влакын тÿнямбал ассоциацийыштын (МАФУУ) Марий Эл регионысо координаторжо.
Марий кугыжаныш университетын «Финно-угорская филология», "Филологическое образование в этнокультурной среде" да "Филологические основы этножурналистики" кадрым ямдылыме магистер программе-влакын авторжо, организаторжо да шанче вуйлатышыже (2013 ий гыч).
Аспирантурышто 10.01.02 "Россий Федераций калык-влакын литературышт (марий литератур)" (2023 ий гыч 5.9.1 "Русская литература и литературы народов Российской Федерации") специальность дене шанче вуйлатыше. Шанче вуйлатышын ямдылыме тунемшыже-влак - филологий науко кандидат-влак: И.А. Ядарова, Т.Н. Беляева, М.В. Рябинина, Н.В. Гусева, Л.В. Калашникова.
Кызыт Марий да Мордва кугыжаныш университетласе диссертаций совет-влакын членже.